Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 26 SHTATOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:10)

Rendi i ditës:

1. Miratimi i procesverbalit të seancës plenare të datës 14 shtator 2013. 

2. Njoftim mbi krijimin e grupeve parlamentare dhe kryesive të tyre.

3. Njoftim “Për emërimin e Këshillit të Legjislacionit”.

4. Njoftim “Për emërimin e Këshillit për Rregulloren, Mandatet dhe  Imunitetin”.

5. Njoftim “Për caktimin e përbërjes së delegacioneve të përhershme  të Kuvendit në organizatat ndërkombëtare”. 

6. Projektvendim “Për zgjedhjen e zëvendëskryetarit të Kuvendit, z.  Vangjel Dule”.

• Koha e votimit

7. Projektvendim “Për caktimin e përbërjes së sekretariateve të  Kuvendit”.

• Koha e votimit

8. Projektvendim “Për caktimin e përbërjes së komisioneve të  përhershme parlamentare”.

• Koha e votimit

9. Projektvendim “Për lirimin nga detyra të znj. Albana Shtylla dhe z. Denar Biba,  anëtarë të Komisionit Qendror të Zgjedhjeve”.

• Koha e votimit

Ilir Meta – Mirëdita!

Të nderuar deputetë,

Hapim seancën plenare. 

(Pasi lexon rendin e ditës.)

Po, urdhëroni, zoti Paloka!

Edi Paloka – Zoti Kryetar,

Në rendin e ditës që sapo lexuat, janë futur dy pika që kanë të bëjnë me lirimin nga detyra të dy anëtarëve të KQZ-së, të cilat ne nuk i kemi diskutuar në takimin që kemi bërë bashkërisht me kryetarët e grupeve. Sipas Rregullores, kur Konferenca e Kryetarëve ekziston, ne sot nuk kemi asnjë Konferencë Kryetarësh, njoftohet 48 orë përpara mbledhjes për rendin e ditës. Konferenca e Kryetarëve jo vetëm që nuk është njoftuar për këtë pikë, por edhe ditën që ne u mblodhëm e diskutuam me kryetarët e grupeve parlamentare vendosëm që do të bënim vetëm miratimin e komisioneve dhe të këshillave, si dhe votimin për nënkryetarin e Kuvendit. Ne nuk e kemi diskutuar fare futjen në rendin e ditës të dorëheqjes së dy anëtarëve të KQZ-së.

Kjo është shkelje totale e procedurës. Ndaj, unë ju kërkoj që ta tërhiqni nga rendi i ditës, pa u hyrë aspak procedurave të tjera, që kanë të bëjnë me lirimin apo emërimin e kujtdo në KQZ. Për këto arsye të shkeljes së Rregullores, ju kërkoj që ta tërhiqni nga rendi i ditës.

Faleminderit!

Ilir Meta – Lidhur me këtë çështje, zoti Paloka, ju ndoshta keni të drejtë në kuptimin që nuk është diskutuar në konsultimin që ne kemi bërë së bashku. Kjo ka të bëjë me vetë kërkesën e të interesuarve, të cilët nuk mund t’i mbajmë me pahir anëtarë të KQZ-së. Në qoftë se ju mendoni se kjo është një shkelje e rëndë e Rregullores, e procedurës dhe e konsensusit, mendoj se do të ishte mirë të reflektonit dhe të respektonit edhe të drejtat e njeriut. Nuk mund ta mbash me pahir një njeri në një detyrë kur ka kaq kohë që kërkon të largohet nga ajo detyrë. Të drejtat e njeriut duhet t’i kemi parasysh.

Po, zoti Spaho, urdhëroni!

Edmond Spaho – Zoti Kryetar,

Ne deri tani në seancë plenare jemi marrë me krijimin apo emërimin e institucioneve, të organizmave të Kuvendit të Shqipërisë, kryetarin, nënkryetarët, komisionet, delegacionet etj. Më pas kalohet në aktivitetin e Kuvendit dhe Kuvendi këtë aktivitet e ushtron në përputhje me Rregulloren e tij.

Në nenin 26 të Rregullores thuhet: “Kuvendi i zhvillon punimet në seancë plenare dhe në komisione sipas programit të caktuar”.

Pika e dytë: “Programi i punës së Kuvendit përcaktohet nga Konferenca e Kryetarëve për një periudhë 4 deri në 12 javë,  me propozimin e Kryetarit të Kuvendit”.

Më pas në nenin 27, në pikën 1 “Për zbatimin e programit të punës së Kuvendit” thuhet: “Kryetari i Kuvendit i propozon Konferencës së Kryetarëve kalendarin e punimeve të Kuvendit për një periudhë 3-javore”.

Në mbledhje marrin pjesë: anëtari i Këshillit të Ministrave, i ngarkuar të mbajë lidhjen me Kuvendin, por kalendari i punimeve u jepet edhe kryetarëve të grupeve parlamentare, edhe anëtarit të Këshillit të Ministrave, të paktën 4 ditë para zhvillimit të mbledhjes.

Zoti Kryetar, ne tani jemi në periudhën kur i kemi krijuar organizmat e Kuvendit. Ju duhet të mblidhni Konferencën e Kryetarëve, që të miratojë programin e punës së Kuvendit dhe kalendarin 3-javor. 

Shqyrtimi i projektligjeve apo i vendimeve të tjera të natyrës themelore të Kuvendit pa program pune dhe pa kalendar, përbën shkelje të Rregullores së Kuvendit. 

Prandaj mendoj se pikat 9 dhe 10 të rendit të ditës duhet të tërhiqen dhe të përfshihen në rendin më të afërt të ditës, që do të hartohet në përputhje me mbledhjen e Konferencës së Kryetarëve dhe me miratimin e programit të punës dhe të kalendarit të punës së Kuvendit.

Faleminderit! 

Ilir Meta – Faleminderit!

A bëjnë pjesë në Konferencën e Kryetarëve edhe kryetarët e komisioneve të përhershme? Atëherë, pa u konfirmuar nga Kuvendi dhe nga kjo seancë, si mund të mblidhej kjo konferencë dhe të përcaktonte rendin e ditës mbi bazë... ( Zoti Spaho, ndërhyn pa mikrofon.) 

Zoti Spaho, ju lutem! Unë mendoj se, meqenëse ju e gjykoni kaq të rëndësishme këtë çështje...(Zoti Spaho ndërhyn pa mikrofon.) Në qoftë se Rregullorja është shumë e rëndësishme, atëherë duhet të kini parasysh se Rregulloren do ta respektojmë në mënyrë strikte dhe shumë korrekte. Por  kjo juve nuk do t’ju pëlqejë shumë. Të jeni të sigurt!

Në qoftë se kam edhe mirëkuptimin tuaj, këta dy njerëz, të cilët formalisht ky Kuvend duhet t’i lirojë nga detyra, janë dorëhequr muaj më parë, ndaj mendoj që këto dy pika të jenë në rend të ditës. Këto nuk janë çështjet kryesore. Në rast se ju nuk e keni këtë mirëkuptim, unë nuk kam ndërmend të bëj debat dhe as të hapë një çështje të parëndësishme, sepse për mua kjo nuk ka rëndësi fare. Është një detyrim formal i Kuvendit për t’u dhënë mundësi dy qytetarëve të vazhdojnë jetën e tyre, sepse po i mbajmë peng për një akt fare formal. Ju nuk mund t’i mbani ata me pahir anëtarë të KQZ-së. Nëse nuk ndodh sot, do të ndodhë nesër ose ditën e hënë. Nuk më duket kaq e rëndësishme. Shpresoj të paktën në mirëkuptimin e zotit Berisha për këtë çështje, sepse ai ka qenë gjithmonë partizan i respektimit të të drejtave të njeriut.

Urdhëroni, zoti Ruçi!

Gramoz Ruçi – Pa asnjë merak, sepse boll më ke përmendur e boll të kam përmendur. Nuk do të të përmend më. (I drejtohet deputetit Berisha.)

Zoti Kryetar, për procedurë ndërhyhet një herë dhe për rendin e ditës diskuton njëri pro, njëri kundër dhe votohet. Megjithatë, mua më duket se kjo është një seancë për të konstituuar institucionet parlamentare. Më vjen mirë që, qysh në seancën e parë opozita u referohet procedurave parlamentare, sepse unë jam ngjirur për këtë çështje, pra me ndërhyrjen: “Bëni siç them unë, por mos bëni siç bëja unë”. Duhet të dimë që në parlament, përveç Rregullores, ka edhe precedentë, kështu që, sipas precedentëve, vetëm kjo çështje nuk duhet të ishte ngritur.

Së dyti, kjo është një detyrë e pakryer nga ana juaj. Dy përfaqësues të institucioneve kushtetuese kanë dhënë dorëheqjen. Ju ishit në maxhorancë dhe duhet ta institucionalizonit në sallën e parlamentit, pra t’u miratonit dorëheqjet. Ata e kanë paraqitur dorëheqjen në institucionin që e kemi zgjedhur ne, institucionin ku ju jeni në maxhorancë dhe ai duhet t’jua kalonte juve. Ju duhet t’i kishit sjellë në parlament. Keni muaj të tërë që i mbani varur këta njerëz. Ata nuk shkojnë dot në një punë tjetër, sepse kanë emërim në një vend tjetër, pra është ajo që Kryetari me të drejtë thotë: “Liritë dhe të drejtat e një përfaqësuesi, që ka të drejtë të zgjidhet dhe të japë dorëheqje”. Megjithatë, në qoftë se ju nuk jepni dakordësinë tuaj për një çështje kaq formale, por shumë të rëndësishme për individin, ne jemi dakord. Nuk kemi asnjë problem që ta shtyjmë këtë çështje për javën tjetër.

Ilir Meta – Po, zoti Berisha.

Sali Berisha – Zonja deputete,

Zotërinj deputetë,

Të nderuar qytetarë,

Zoti bashkëkryetar i maxhorancës,

Nuk jam këtu për çështjet e Rregullores, sepse ato i zgjidhni ju me kryesinë e parlamentit. Unë do t’i shfrytëzoj këto dy minuta për një alarm të madh, për vendosmërinë e bashkëkryetarit Rama për të shtyrë me çdo kusht marrjen e statusit në muajin dhjetor, vetëm e vetëm për të mos ia atribuar atë Partisë Demokratike dhe qeverisjes së saj. Informohemi se është përgatitur edhe akti normativ për të rrëzuar konsensusin, mosdhënia e të cilit mbajti peng marrjen e statusit për një kohë 2-vjeçare. Statusi është i sigurt. Është gabim fatal në qoftë se ne ndërmarrim veprime për ta shtyrë atë. Ju garantoj që në këtë mënyrë dënojmë vendin.

Ka edhe momente të tjera, zoti Kryetar, por nuk po i ngre këtu. Dua të informoj qytetarët që ministri i Jashtëm bashkë me Kryeministrin e tij kanë mashtruar 100% në Bruksel për akte, që nuk janë ashtu siç janë paraqitur, por unë kam besim se kjo do të zgjidhet nga kryesia e parlamentit me vullnetin më të mirë, që Shqipëria të mos humbasë statusin në dhjetor. Humbja e statusit në dhjetor do të jetë një dënim i madh, për shkak të disa zhvillimeve në mesin e vitit të ardhshëm dhe që janë zgjedhjet europiane. Prandaj, ju lutem shumë t’i qëndrojmë konsensusit. Konsensusi që arritëm për tre ligjet është interesi jetik i çdo shqiptari. 

Zoti bashkëkryetar, këto ditë është emëruar në krye të Departamentit të Administratës Publike njeriun besnik të bashkëkryetarit tjetër. Keni 50% të punonjësve në atë departament, që janë socialistë të thekur, por njerëz të ndershëm, të zotë, të aftë dhe që kanë shërbyer me dinjitet të madh për 8 vjet. Nuk gjeti asnjërin prej tyre për këtë detyrë, sepse ata janë njerëz të ligjit, pavarësisht se janë socialistë të shpallur, për të mos cituar emra, por u mor një nga zyrat e bashkisë dhe u delegua për të thyer çdo ligj në krye të një departamenti jashtëzakonisht të rëndësishëm. Qytetarët nuk e dinë që tjetër është korpusi i nëpunësve civilë dhe tjetër korpusi i administratës publike në tërësi. Korpusi i nëpunësve civilë është absolutisht një pasuri e madhe kombëtare, siç është administrata. Unë këtë kisha.              

Ilir Meta - E vlerësoj shumë shqetësimin tuaj, zoti bashkëkryetar i opozitës, për t’u ndalur dorën socialistëve që kanë ardhur në pushtet, që të mos heqin socialistët që ju keni mbajtur në administratë. Megjithatë ne pritëm një konsensus këtu për t’u dhënë të drejtën dy qytetarëve, që kanë kohë që kërkojnë lirimin formal nga detyra, sepse ata nuk shkojnë më në atë detyrë, që të vazhdojnë jetën e tyre. Jam shumë dakord me zotin Ruçi, si kryetar i grupit parlamentar të maxhorancës. Në rast se ju nuk e jepni këtë konsensus për një të drejtë që u takon dy qytetarëve, për një çështje që është futur në rendin e ditës, në kohën kur akoma nuk është formalizuar Konferenca e Kryetarëve, ne e lëmë për herën tjetër, mos kini merak. (I drejtohet deputetit Halimi.) Do të flisni përsëri që socialistët të mos heqin socialistët, apo për këtë çështje? Po, zoti Halimi.

Eduard Halimi – Faleminderit, zoti Kryetar!

Ne kërkojmë vetëm një gjë: respektimin korrekt të Rregullores së Parlamentit. Rregullorja e Parlamentit dhe e gjithë tradita parlamentare, precedenti parlamentar, tregojnë qartë se hapat e parë që bën Parlamenti, pa u legjitimuar gjithë organet e veta, janë: miratimi i Këshillit të Ministrave, kabinetit, programit dhe më pas legjitimimi i të gjitha organeve të Kuvendit. Pasi legjitimohen të gjitha organet e Kuvendit, vijohet me procedurat parlamentare.

Sa për merakun tuaj, zoti Kryetar, për të drejtat e njeriut, ju e dini mirë se ky nuk është meraku për të respektuar as Albanën e as Denarin, apo ndonjë tjetër, por është ngutja juaj për të dëmshpërblyer ata për qëndrimin heroik që mbajtën duke braktisur Komisionin Qendror të Zgjedhjeve. Ndaj kjo nuk është një dëshirë juaja për të respektuar të drejtat e njeriut, siç po bëni për ligjin e administratës publike, por dëshirë dhe ngutje për t’i shpërblyer të gjithë militantët, ata njerëz që janë të papunë, për të zëvendësuar stafet profesioniste, duke larguar të gjithë njerëzit profesionistë, duke i zëvendësuar ata me militantët dhe ky është akti i parë që bëni ju, zoti Kryetar, të cilin nuk duhet ta bëni. Nuk mund të jetë akti i parë juaji si kryetar parlamenti që t’u gjejmë vend pune militantëve. Kjo është e papranueshme. 

Ilir Meta – Faleminderit shumë për diskutimin tuaj! Mendova se shqetësimi juaj i vërtetë ishte çështja e Rregullores. Shqetësimi juaj është se pse paska synime për të shpërblyer disa njerëz, që, në fakt, ju bënë nder juve, jo maxhorancës, se ju e donit 4 me 3 raportin në KQZ. Ata jua lanë 4 me 0. Unë mendoj që të mos hymë në komente, të diskutojmë për individë, qytetarë që nuk janë këtu në sallë. Njëri-tjetrin edhe mund ta komentojmë, sepse kemi të drejtë të bëjmë edhe replikë. Unë po e mbyll këtë çështje këtu. Vetëm një gjë mos kërkoni: të respektoj gjithmonë Rregulloren kur flet zoti Berisha. Mos e kërkoni! (I drejtohet opozitës.) Është kryetar i grupit parlamentar ai. Kur të zgjidhet zoti Berisha kryetar i grupit parlamentar, është tjetër gjë. Ne kemi bërë përjashtim për zotin Berisha dhe do të vazhdojmë të bëjmë disa përjashtime dhe besojmë se ai do ta shfrytëzojë këtë hapësirë në mënyrën më konstruktive. 

Pra, me kërkesën e vendosur të Grupit Parlamentar të Partisë Demokratike, me mirëkuptimin e zotit Ruçi, hiqen këto dy pika nga rendi i ditës dhe shtyhet për herën tjetër.

Kalojmë te pika e parë e rendit të ditës: miratimi i procesverbalit të seancës plenare të datës 14.09.2013.

Kush është dakord me miratimin e procesverbalit?  Ka vërejtje? Nuk ka.

Miratohet.

Kalojmë te pika tjetër e rendit të ditës: njoftim për krijimin e grupeve parlamentare dhe kryesive të tyre.

Grupi Parlamentar i Partisë Socialiste me zotin Gramoz Ruçi kryetar. Zotërinjtë Erion Braçe zëvendëskryetar, Taulant Balla zëvendëskryetar, Eduard Shalsi zëvendëskryetar, zonja Vasilika Hysi, zëvendëskryetare dhe zoti Musa Ulqini sekretar.

Grupi Parlamentar i Partisë Demokratike me zotin Edi Paloka kryetar. Zoti Eduard Halimi zëvendëskryetar, Gent Strazimiri sekretar. 

Grupi Parlamentar i Lëvizjes Socialiste për Integrim me zotin Petrit Vasili kryetar. 

Grupi Parlamentar i Partisë Republikane me zotin Fatmir Mediu kryetar, zotin Agron Duka zëvendëskryetar, zotin Luan Dusha sekretar. 

Grupi Parlamentar i Partisë Drejtësi, Integrim dhe Unitet me zotin Shpëtim Idrizi kryetar, zotin Dashamir Tahiri, zëvendëskryetar, zotin Tahir Muhedini sekretar.

Në mbështetje të nenit 44, pika 3 e Rregullores, si dhe nenit 13 dhe 14, ju njoftoj vendimin e Kryetarit të Kuvendit lidhur me emërimet që janë bërë në dy këshillat parlamentarë, në Këshillin për Legjislacionin dhe Këshillin për Rregulloren, Mandatet dhe Imunitetin. Emërimet janë bërë duke marrë më parë mendimin dhe konsensusin e kryetarëve të grupeve parlamentare, ashtu sikurse e përcakton dhe Rregullorja. 

Urdhri për emërimin e Këshillit për Legjislacionin në mbështetje të nenit 14 të Rregullores. 

Pas këshillimit me kryetarët e grupeve parlamentare, vendosa: përbërja e Këshillit për Legjislacionin për maxhorancën është si vijon: Fatmir Xhafaj, Vasilika Hysi, Pandeli Majko, Armando Subashi, Spartak Braho. Për opozitën: Jozefina Topalli, Eduard Halimi, Oerd Bylykbashi, Arben Ristani, Agron Duka.

Njëkohësisht dua t’ju bëj me dije se, për sa i takon Këshillit të Legjislacionit, kryesimi bëhet me rotacion, sipas rendit alfabetik të mbiemrit. Në bazë të këtij rregulli kryesimi për 5 muajt e parë i takon deputetit Spartak Braho e më pas vazhdon në bazë të këtij rregulli. 

Po kështu dua t’ju njoftoj për emërimin e Këshillit për Rregulloren, Mandatet dhe Imunitetin. 

Përbërja e Këshillit për Rregulloren, Mandatet dhe Imunitetin është si vijon: Ilir Meta, Fatmir Xhafaj, Namik Dokle, Vasilika Hysi, Ermonela Felaj, nga maxhoranca.  

Sokol Olldashi, Eduard Halimi, Arben Ristani, Kastriot Islami, Dashamir Tahiri, nga opozita. 

Në mbështetje të nenit 7, pika 3 e Rregullores ju njoftoj, gjithashtu, listën e anëtarëve dhe të kryesive të delegacioneve të përhershme të Kuvendit pranë organizatave ndërkombëtare, të përcaktuara të gjitha me konsensusin e kryetarëve të të gjitha grupeve parlamentare. 

Atëherë, po i lexoj:

“Për përcaktimin e përbërjes së delegacioneve të përhershme të Kuvendit pranë organizatave ndërkombëtare.

Në mbështetje të nenit 7, pika 3 e Rregullores së Kuvendit, pas këshillimit me kryetarët e grupeve parlamentare, u vendos:

Përbërja e delegacioneve të përhershme të Kuvendit pranë organizatave ndërkombëtare është si vijon:

Parlamenti Europian (14 përfaqësues): 

Taulant Balla - bashkëkryetar (Partia Socialiste)

Aldo Bumçi – bashkëkryetar (Partia Demokratike)

Vasilika Hysi – anëtare

Eduard Shalsi – anëtar

Ben Blushi – anëtar

Fatmir Xhafaj – anëtar

Anastas Angjeli – anëtar

Vangjel Tavo – anëtar

Majlinda Bregu – anëtare

Genc Ruli – anëtar

Eduard Halimi – anëtar

Gert Bogdani – anëtar

Genc Pollo – anëtar

Fatmir Mediu – anëtar

Anëtarë zëvendësues nga opozita janë: Sherefedin Shehu, Kastriot Islami, Jorida Tabaku, ndërsa maxhoranca do t’i plotësojë më vonë.

Asambleja Parlamentare e OSBE-së (3 përfaqësues): zonja Arta Dade, zoti Blendi Klosi dhe zoti Eduard Selami;

Asambleja Parlamentare e Atlantikut Verior, NATO (4 përfaqësues): zoti Pandeli Majko, zoti Xhemal Qefalia, zoti Përparim Spahiu, zonja Jozefina Topalli;

Asambleja Parlamentare e Këshillit të Europës (4 përfaqësues): zonja Valentina Leskaj, zoti Taulant Balla, zoti Petrit Vasili, zoti Sali Berisha;

Anëtarë zëvendësues janë: zoti Oerd Bylykbashi, zonja Olta Xhaçka, zoti Eduard Shalsi, zonja Monika Kryemadhi;

Bashkëpunimi Ekonomik me Detin e Zi, PABSEC (4 përfaqësues): 

Namik Dokle – kryetar

Erion Braçe – anëtar

Genti Strazimiri – anëtar

Florion Mima – anëtar

Aleanca Franceze (2 përfaqësues):

Mimoza Hafizi – kryetare, dhe Partia Demokratike do të sjellë një përfaqësues më vonë.

Unioni Ndërparlamentar. Normalisht këtu janë tetë përfaqësues, por ne kemi nëntë, dhe nuk ka asnjë problem: Ilir Meta, Gramoz Ruçi, Musa Ulqini, Luan Rama, Shpëtim Idrizi, Edi Paloka, Jozefina Topalli, Mesila Doda, Arben Imami;

Asambleja Parlamentare BEP (Bashkëpunimi Europës Perëndimore):
Olta Xhaçka – kryetare

Myqerem Tafaj – anëtar

Konferenca për Bashkëpunimin në Mesdhe:

Besnik Baraj – kryetar

Robert Bitri – anëtar

Halim Kosova – anëtar

Iniciativa e Europës Qendrore (3 përfaqësues):

Taulant Balla – kryetar

Monika Kryemadhi – anëtare

Nard Ndoka – anëtar

Asambleja Parlamentare Euromesdhetare ( 2 përfaqësues):

Klodiana Spahiu – anëtare

Dashamir Shehi – kryetar

Asambleja Parlamentare e Frankofonisë (2 përfaqësues):

Ermonela Felaj – kryetare

Ridvan Bode – anëtar

Ky vendim hyn në fuqi menjëherë.

Kryetari

Ilir Meta”

Kalojmë te projektvendimet. Përpara se të vazhdojmë me projektvendimet, të cilat janë në radhë sipas rendit të ditës që unë lexova, do të fillojmë me projektvendimin për zgjedhjen e zëvendëskryetarit të Kuvendit, përfaqësues i maxhorancës, propozim i grupit të saj, që është pikërisht zoti Vangjel Dule. Ju ftoj të gjithëve ta votojmë.

Hapim votimin për prezencën.

Mbyllet votimi.

Janë 136 deputetë të pranishëm.

Fillojmë me votimin e projektvendimit për zgjedhjen e zëvendëskryetarit të Kuvendit, zotit Vangjel Dule.

Hapet votimi.

Mbyllet votimi.

104 vota pro, 4 vota kundër, 6 abstenime.

Sekretari për Procedurat dhe Votimin

Armando Subashi


Sekretaria të bëjë numërimin e votave të deputetëve të cilët nuk kanë pasur mundësi të marrin pjesë në votimin elektronik. (Deputetët: Mesila Doda, Dashamir Tahiri, Gjovalin Bzhetaj, Gert Bogdani, Liliana Elmazi, Tahir Muhedini votojnë kundër me karton.)
Atëherë, zoti Vangjel Dule zgjidhet zëvendëskryetar i Kuvendit. Urime, zoti Dule, në bashkëdrejtimin e Kuvendit, bashkë edhe me zotin Spaho!

Vazhdojmë me votimin e projektvendimit tjetër: “Përcaktimin e përbërjes së sekretariateve të Kuvendit”.

Hapet votimi.

Mbyllet votimi.

118 vota pro, asnjë kundër, një abstenim.

Miratohet.

Kalojmë te votimi i projektvendimit “Për përcaktimin e përbërjes së komisioneve të përhershme parlamentare”. Gjithçka keni përpara është bërë me konsensus të plotë.

Hapet votimi.

Mbyllet votimi.

120 vota pro, nuk ka kundër, nuk ka abstenim.

Miratohet.

Ju falënderoj për mirëkuptimin dhe bashkëpunimin!

Seancën e radhës do ta njoftojmë shumë shpejt.

Faleminderit!

(Seanca u mbyll në orën 11:40.)
Kryetari i Kuvendit

Ilir Meta

